Københavns kommune har en kedelig førsteplads i Øresundsregionen. Hyppigheden for klamydia-smittede er mere end dobbelt så høj som hos vores naboer i Skåne.

Sidste år havde 9,1 ud af 1000 københavnere således klamydia. I Skåne gælder det kun for 3,9 per 1000. Det viser tal fra Sundhedsstyrelsen i Danmark og Smittskyddinstitutet i Sverige.

Sveriges Riksförbundet för Sexuell Upplysning (RFSU) i Skåne har undersøgt skåningenes sexvaner og fundet ud af, at 56 procent af de adspurgte har dyrket sex i Danmark i løbet af det sidste år.

Større risiko for klamydia i København

Undersøgelsen har skabt opmærksomhed om, hvorvidt svenskere udsætter sig selv en for en større risiko, når de dyrker sex i Danmark.

Generalsekretæren for Sex og Samfund i Danmark anerkender, at der reelt er en større risiko for at få klamydia i København end i Skåne.

- Sundhedsstyrelsens tal er i år brudt ned på kommuner, og det ligger højt i København, så det kan godt være rigtigt, der er større chance for, at man kan blive smittet med klamydia, hvis man ikke har sikker sex. Det er sandsynligvis rigtigt, at der er en forskel på Skåne og København, siger generalsekretær i Sex og Samfund, Bjarne B. Christensen.

»Det handler om sikker sex«

Generalsekretæren synes alligevel, at det er uheldigt, at København fremstilles som særligt smittefarlig og sætter pris på, at SRFU har afvist at direkte advare svenskere mod at dyrke sex i Danmark.

- Har man sex, hvad enten det er København eller i Sverige, så skal man have sikker sex, især hvis man ikke kender partneren og deres smittestatus. Men det har ikke noget med geografi at gøre. Vi er meget imod at gøre det til en regional diskussion, for det handler ikke om geografi, det handler om sikker sex, siger Bjarne B. Christensen.

Men er det ikke berettiget at advare svenskerne om at dyrke sex i Danmark, når over dobbelt så mange får klamydia i København som i Skåne?

- Jeg synes, det er bestemt alvorligt, at så mange er smittet med sexsygdomme i Danmark, og vi skal have brudt den stigende smittekurve. Selvom man kommer fra Sverige, så skal man, hvad enten man har sex i Sverige eller i Danmark, dyrke sikker sex, så jeg mener ikke, at budskaberne er anderledes.

Bjarne B. Christiansen medgiver dog, at Danmark har et særligt problem med klamydia-smitte, når vi sammenligner os med andre lande.

- Når vi kigger på, at vi ligger så dårligt i statistikken, så giver det anledning til at diskutere, hvordan vi kan lave et bedre oplysningsarbejde i Danmark, siger han.